ঢাকা, ০৪ মার্চ- বিভিন্ন সংস্থা থেকে ধারদেনা করে আনা জনবল দিয়ে শাহজালাল আন্তর্জাতিক বিমানবন্দরের নিরাপত্তাব্যবস্থা সচল রেখেছে সিভিল এভিয়েশন অথরিটি অব বাংলাদেশ (সিএএবি)। প্রভাবশালী দেশগুলো এই বিমানবন্দরের নিরাপত্তা নিয়ে উদ্বেগ প্রকাশ করায় জনবল ধারদেনার পরিমাণ আরো বাড়িয়েছে সংস্থাটি। সংস্থার কর্মকর্তারা বলছেন, নিজেদের বিশেষায়িত নিরাপত্তা বাহিনী ‘এভিয়েশন সিকিউরিটি ফোর্স’ (এভসেক) যত দিন আলোর মুখ না দেখবে তত দিন এভাবেই চলতে হবে। কিন্তু কবে নাগাদ এভসেক গঠন করা হবে এবং জোড়াতালির নিরাপত্তাব্যবস্থার অবসান হবে তা কেউ বলতে পারছে না। সিএএবির পক্ষ থেকে পাঁচ বছর আগে এভসেক গঠনের প্রস্তাব সরকারের কাছে পাঠানো হলেও এখনো তা আলোর মুখ দেখেনি। বিমানবন্দরের নিরাপত্তা নিয়ে প্রধানমন্ত্রী দফায় দফায় সংশ্লিষ্টদের সতর্ক করেছেন। তার পরও এভসেক অনুমোদনের ফাইল নড়াচড়ায় কোনো গতি নেই।